b'\n_START_ARTICLE_\nNarcos\n_START_SECTION_\nSezonul 1 (2015)\n_START_PARAGRAPH_\nSezonul 1 poveste\xc8\x99te via\xc8\x9ba lui Pablo Escobar de la sf\xc3\xa2r\xc8\x99itul anilor \'70, c\xc3\xa2nd a \xc3\xaenceput pentru prima oar\xc4\x83 s\xc4\x83 produc\xc4\x83 cocain\xc4\x83, p\xc3\xa2n\xc4\x83 \xc3\xaen iulie 1992. Serialul arat\xc4\x83 evenimentele principale care au avut loc \xc3\xaen Columbia \xc3\xaen aceast\xc4\x83 perioad\xc4\x83 \xc8\x99i implicarea lui Escobar \xc3\xaen acestea. Totul este povestit din perspectiva lui Steve Murphy, un agent american de la DEA, care lucreaz\xc4\x83 \xc3\xaen Columbia. Serialul arat\xc4\x83 cum Escobar a devenit ini\xc8\x9bial implicat \xc3\xaen comer\xc8\x9bul cu cocain\xc4\x83 din Columbia. El era v\xc3\xa2nz\xc4\x83tor pe pia\xc8\x9ba neagr\xc4\x83 din Medell\xc3\xadn \xc8\x99i aducea camioane pline de bunuri ilegale (alcool, \xc8\x9big\xc4\x83ri \xc8\x99i obiecte de uz casnic) \xc3\xaen Columbia \xc3\xaentr-o perioad\xc4\x83 c\xc3\xa2nd acest lucru era strict interzis, cu ajutorul lui Mateo "G\xc3\xa2ndacul de buc\xc4\x83t\xc4\x83rie" Moreno, un exilat chilian \xc8\x99i chimist, care i-a propus ideea ca el s\xc4\x83 produc\xc4\x83 un drog foarte profitabil\xe2\x80\x94cocaina, iar Escobar s\xc4\x83-l distribuie. Ei s-au extins prin construirea de laboratoare adi\xc8\x9bionale \xc3\xaen p\xc4\x83durile tropicale, folosindu-se \xc8\x99i de experien\xc8\x9ba lui Carlos Lehder, dup\xc4\x83 care urmau s\xc4\x83 transporte \xc3\xaen Miami, unde c\xc3\xa2\xc8\x99tiga notorietate printre oamenii boga\xc8\x9bi \xc8\x99i faimo\xc8\x99i. Cur\xc3\xa2nd, Pablo a dezvoltat laboratoare \xc8\x99i mai mari \xc8\x99i rute extensive prin SUA. Odat\xc4\x83 cu cre\xc8\x99terea popularit\xc4\x83\xc8\x9bii cocainei pe pia\xc8\x9ba american\xc4\x83, r\xc4\x83sp\xc3\xa2ndirea dolarilor americani prin Columbia \xc8\x99i cre\xc8\x99terea problemelor cauzate de droguri \xc3\xaen SUA, americanii trimit o echip\xc4\x83 de la DEA \xc3\xaen Columbia pentru a remedia aceast\xc4\x83 problem\xc4\x83. Steve Murphy, naratorul, devine partener cu Javier Pe\xc3\xb1a. Rolul echipei lui Murphy este de a lucra cu autorit\xc4\x83\xc8\x9bile columbiene pentru a pune cap\xc4\x83t fenomenului creat de cocain\xc4\x83 \xc3\xaen Statele Unite. Se \xc3\xaencheie atunci c\xc3\xa2nd Escobar evadeaz\xc4\x83 din \xc3\xaenchisoarea La Catedral.\n_START_SECTION_\nSezonul 2 (2016)\n_START_PARAGRAPH_\nSezonul 2 continu\xc4\x83 povestea sezonului 1. C\xc3\xa2\xc8\x9biva solda\xc8\x9bi \xc3\xael g\xc4\x83sesc pe Escobar \xc8\x99i pe unii dintre oamenii s\xc4\x83i \xc3\xaen afara perimetrului La Catedral, dar sunt prea pietrifica\xc8\x9bi de Escobar pentru a-l aresta. SUA trimite un nou ambasador, care aduce CIA-ul \xc3\xaen joc. La \xc3\xaenceput, nu exist\xc4\x83 prea multe schimb\xc4\x83ri pentru Escobar, deoarece cartelul s\xc4\x83u \xc3\xaenc\xc4\x83 \xc3\xaei este loial. Cu toate acestea, lucrurile se schimb\xc4\x83 atunci c\xc3\xa2nd Escobar are nevoie de mult timp \xc8\x99i resurse pentru a se ascunde de guvern. Printre trucurile pe care le folose\xc8\x99te sunt angajarea unui \xc8\x99ofer de taxi, care \xc3\xaen schimb angajeaz\xc4\x83 o femeie t\xc3\xa2n\xc4\x83r\xc4\x83 pentru a fi folosit\xc4\x83 ca momeal\xc4\x83, \xc3\xaen timp ce Escobar se ascunde \xc3\xaen portbagaj; \xc8\x99i copii care raporteaz\xc4\x83 despre activit\xc4\x83\xc8\x9bile poli\xc8\x9biei._NEWLINE_La \xc3\xaenceput, Escobar se adapteaz\xc4\x83 cu noua via\xc8\x9b\xc4\x83, d\xc4\x83ruind bani comunit\xc4\x83\xc8\x9bii, \xc3\xaen timp ce-i omoar\xc4\x83 cu s\xc3\xa2nge rece pe to\xc8\x9bi cei care au \xc3\xaencercat s\xc4\x83 \xc3\xaei preia imperiul. Poli\xc8\x9bia columbian\xc4\x83 duce lupte grele cu Escobar, care aduc tensiune \xc8\x99i nelini\xc8\x99te pe str\xc4\x83zile Columbiei. Cartelul Cali formeaz\xc4\x83 o alian\xc8\x9b\xc4\x83 \xc8\x99ubred\xc4\x83 cu Judy Moncada \xc8\x99i Don Berna, \xc8\x99i decid s\xc4\x83-i aduc\xc4\x83 \xc3\xaen joc \xc8\x99i pe fra\xc8\x9bii Castano. Agentul Pe\xc3\xb1a \xc3\xaencepe s\xc4\x83 lucreze cu Los Pepes, care \xc3\xaei omoar\xc4\x83 pe Valeria \xc8\x99i Fernando Duque. Pablo \xc3\xaencearc\xc4\x83 s\xc4\x83-\xc8\x99i trimit\xc4\x83 familia \xc3\xaen Germania, dar nu este primit\xc4\x83, a\xc8\x99a c\xc4\x83 este adus\xc4\x83 \xc3\xaenapoi \xc3\xaen Columbia, la un hotel, acolo unde este protejat\xc4\x83 de guvern. Dup\xc4\x83 ce La Quica \xc8\x99i Blackie sunt prin\xc8\x99i, Escobar fuge \xc3\xaempreun\xc4\x83 cu Limon la casa tat\xc4\x83lui s\xc4\x83u, acolo unde Pablo \xc3\xae\xc8\x99i serbeaz\xc4\x83 ziua. C\xc3\xa2nd Pablo \xc3\xaencearc\xc4\x83 s\xc4\x83-\xc8\x99i contacteze familia, DEA \xc8\x99i poli\xc8\x9bia \xc3\xael trianguleaz\xc4\x83 prin radio \xc8\x99i \xc3\xael \xc3\xaenconjoar\xc4\x83 pe un acoperi\xc8\x99. Pablo este \xc3\xaempu\xc8\x99cat de dou\xc4\x83 ori, dar r\xc4\x83nile nu sunt serioase, a\xc8\x99a c\xc4\x83 Trujillo \xc3\xael \xc3\xaempu\xc8\x99c\xc4\x83 mortal \xc3\xaen cap. Tata merge la cartelul Cali pentru a-\xc8\x99i ajuta familia s\xc4\x83 p\xc4\x83r\xc4\x83seasc\xc4\x83 \xc8\x9bara. Pe\xc3\xb1a se \xc3\xaentoarce \xc3\xaen SUA \xc8\x99i este rugat s\xc4\x83 furnizeze informa\xc8\x9bii \xc3\xaen leg\xc4\x83tur\xc4\x83 cu cartelul Cali.\n_START_SECTION_\nSezonul 3 (2017)\n_START_PARAGRAPH_\nSezonul trei a avut premiera pe 1 septembrie 2017. Povestea continu\xc4\x83 dup\xc4\x83 moartea lui Escobar \xc8\x99i \xc3\xaei are din nou \xc3\xaen prim plan pe cei de la DEA, de data asta \xc3\xaen timp ce ace\xc8\x99tia se lupt\xc4\x83 \xc3\xaempotriva Cartelului Cali. Cu Escobar ie\xc8\x99it din schem\xc4\x83, afacerile cartelului \xc3\xaenfloresc, re\xc8\x9beaua fiind extins\xc4\x83 \xc3\xaen Statele Unite \xc8\x99i pe alte pie\xc8\x9be. Spre surprinderea tuturor, Gilberto Rodr\xc3\xadguez Orejuela, liderul cartelului din Cali, anun\xc8\x9b\xc4\x83 c\xc4\x83, \xc3\xaen termen de 6 luni, cartelul va p\xc4\x83r\xc4\x83si afacerea cu cocain\xc4\x83 \xc8\x99i se va concentra \xc3\xaen \xc3\xaentregime pe afaceri cu interes legal. Decizia este primit\xc4\x83 cu reac\xc8\x9bii mixte \xc3\xaen interiorul cartelului.\n_START_SECTION_\nProduc\xc8\x9bie\n_START_PARAGRAPH_\nSerialul a fost anun\xc8\x9bat \xc3\xaen aprilie 2014, printr-un parteneriat \xc3\xaentre Netflix \xc8\x99i re\xc8\x9beaua spaniol\xc4\x83 Telemundo. Serialul a fost scris, \xc3\xaen mare parte, de Chris Brancato \xc8\x99i regizat de cineastul brazilian Jos\xc3\xa9 Padilha, care a mai regizat \xc8\x99i filmele de succes Elite Squad (2007) \xc8\x99i continuarea sa din 2010, ultimul dintre ele devenind cel mai profitabil film din toate timpurile \xc3\xaen Brazilia. Pe 15 septembrie 2017, unul dintre scouterii de loca\xc8\x9bie ai serialului, Carlos Mu\xc3\xb1oz Portal, a fost g\xc4\x83sit mort, cu r\xc4\x83ni multiple de glonte \xc3\xaen ma\xc8\x99ina sa, pe un drum de \xc8\x9bar\xc4\x83 din centrul Mexicului, \xc3\xaen apropiere de ora\xc8\x99ul Temascalapa. Un purt\xc4\x83tor de cuv\xc3\xa2nt din statul mexican respectiv a declarat c\xc4\x83 nu au existat martori datorita loca\xc8\x9biei retrase, dar autorit\xc4\x83\xc8\x9bile vor continua investiga\xc8\x9biile. Posibilitatea implic\xc4\x83rii grup\xc4\x83rilor cu stupefiante a fost luat\xc4\x83 \xc3\xaen considerare.\n_START_SECTION_\nEtimologie\n_START_PARAGRAPH_\n\xc3\x8en spaniol\xc4\x83, termenul "narco" este o abreviere a cuv\xc3\xa2ntului "narcotraficante" (traficant de droguri). \xc3\x8enainte de a fi folosit astfel, \xc3\xaen Statele Unite, epitetul "narc" (sau "narco") se referea la un ofi\xc8\x9ber specializat pe combaterea drogurilor, precum un agent al DEA.\n_START_SECTION_\nSezonul 1\n_START_PARAGRAPH_\nPrimul sezon a fost primit favorabil de c\xc4\x83tre critici. Site-ul web Rotten Tomatoes i-a acordat primului sezon un scor de 78%, baz\xc3\xa2ndu-se pe 45 de recenzii, cu un rating mediu de 6.6/10, \xc8\x99i not\xc3\xa2nd, "Lui Narcos \xc3\xaei lipsesc personajele empatice, dar atrage spectatorul cu actori buni \xc8\x99i o poveste ce reu\xc8\x99e\xc8\x99te s\xc4\x83-l distrag\xc4\x83 de la deznod\xc4\x83m\xc3\xa2ntul familiar."_NEWLINE_Pe Metacritic, Narcos are un scor de 77 din 100, bazat pe 19 recenzii, indic\xc3\xa2nd "recenzii majoritar favorabile". _NEWLINE_IGN i-a acordat primului sezon o not\xc4\x83 de 7.8 din 10, spun\xc3\xa2nd: "Este o reprezentare adev\xc4\x83rat\xc4\x83 a ascensiunii lui Pablo Escobar \xc8\x99i a celor care au \xc3\xaencercat s\xc4\x83-l prind\xc4\x83, cu performan\xc8\x9be fantastice \xc8\x99i secven\xc8\x9be pline de tensiune. Includerea materialelor arhivate ne aminte\xc8\x99te c\xc4\x83 aceste orori chiar s-au \xc3\xaent\xc3\xa2mplat, dar reu\xc8\x99e\xc8\x99te \xc8\x99i s\xc4\x83-l arate pe Escobar ca fiind o persoan\xc4\x83 simpatic\xc4\x83." Criticul de la Philadelphia Inquirer, Tirdad Derakhshani, a apreciat primul sezon, "Intens, edificator, briliant, deconcertant, \xc8\x99i care creeaz\xc4\x83 dependen\xc8\x9b\xc4\x83, Narcos este o dram\xc4\x83 \xc3\xaen cel mai adev\xc4\x83rat sens al cuv\xc3\xa2ntului." Criticul de televiziune, Tim Goodman (The Hollywood Reporter), a apreciat \xc8\x99i el serialul spun\xc3\xa2nd, "Serialul \xc3\xaencepe s\xc4\x83-\xc8\x99i g\xc4\x83seasc\xc4\x83 ritmul foarte repede, \xc8\x99i vedem jocul actoricesc foarte bun al lui Moura. Felicit\xc4\x83ri \xc8\x99i lui Padilha pentru c\xc4\x83 a introdus \xc8\x99i elemente de documentar \xc3\xaen Narcos." Nancy deWolf Smith de la Wall Street Journal a scris, "Metoda naratorului omniscient func\xc8\x9bioneaz\xc4\x83 foarte bine \xc3\xaentr-o poveste care se \xc3\xaentinde pe mai mul\xc8\x9bi ani \xc8\x99i are personaje variate." Criticul Neil Genzlinger de la New York Times a spus, "Se bazeaz\xc4\x83 pe un scenariu excelent \xc8\x99i un joc actoricesc la fel de bun, lucru pe care orice serial ar trebui sa \xc3\xael aib\xc4\x83." Cu toate acestea, criticul de televiziune Mary McNamara de la Los Angeles Times a scris, "Cu toate c\xc4\x83 serialul \xc3\xaencepe foarte realist, se pierde pe drum." Criticul de la Indiewire, Liz Shannon Miller, a condamnat decizia de a povesti totul din perspectiva unui agent al DEA, a unui "gringo american"._NEWLINE_Serialul a atras critici pentru spaniola vorbit\xc4\x83. Dr. Alister Ram\xc3\xadrez-M\xc3\xa1rquez, membru al Academiei Nord-Americane a limbii spaniole, a criticat accentul, pronun\xc8\x9bia, intona\xc8\x9bia, \xc8\x99i folosirile incorecte ale colocviului din regiunea Paisa. Vorbind despre cum a fost primit serialul \xc3\xaen Columbia, Sibylla Brodzinsky de la The Guardian a spus, "audien\xc8\x9ba a fost amuzat\xc4\x83 de accentele caraghioase ale actorilor, iritat\xc4\x83 de zugr\xc4\x83virea istoriei recente a \xc8\x9b\xc4\x83rii, \xc8\x99i\xc2\xa0\xe2\x80\x93 uneori \xe2\x80\x93 pur \xc8\x99i simplu plictisit\xc4\x83 de \xc3\xaenc\xc4\x83 o alt\xc4\x83 narco-dram\xc4\x83." Accentul brazilian a lui Wagner Moura a fost criticat \xc3\xaen special, pentru c\xc4\x83 este incoerent cu fundalul de Paisa a lui Escobar. Gisela Orozco de la Chicago Tribune a spus c\xc4\x83 serialul nu \xc3\xaei va \xc8\x9bine aproape pe latini datorit\xc4\x83 amalgamului de accente \xc8\x99i a comparat serialul cu Pablo Escobar: El Patr\xc3\xb3n del Mal. \xc3\x8en recenzia sa, criticul columbian de TV Omar Rinc\xc3\xb3n a scris \xc3\xaen El Tiempo, "Narcos este viziunea americanilor asupra NarColumbiei\xc2\xa0\xe2\x80\x93 ceva \xc3\xaen genul p\xc4\x83rerii lui Trump despre noi: b\xc4\x83ie\xc8\x9bii buni sunt americanii\xc2\xa0... iar narcoticii sunt disfunc\xc8\x9bionali comici \xc8\x99i oameni primitivi cu gusturi proaste\xc2\xa0... Narcos poate c\xc4\x83 a prins \xc3\xaen afara Columbiei, dar aici a st\xc3\xa2rnit furie \xc8\x99i r\xc3\xa2sete."\n_START_SECTION_\nSezonul 2\n_START_PARAGRAPH_\nSezonul secund a fost primit \xc8\x99i el la fel de favorabil ca \xc8\x99i primul. Rotten Tomatoes i-a acordat sezonului secund un scor de 90%, bazat pe 20 de recenzii, \xc8\x99i not\xc3\xa2nd, "\xc3\x8en anul al doilea, Narcos reu\xc8\x99e\xc8\x99te s\xc4\x83 ridice \xc8\x99tacheta pove\xc8\x99tii lui Pablo Escobar spre un nou nivel magnific."\xc2\xa0Pe\xc2\xa0Metacritic, sezonul 2 are un scor de 76 din 100, bazat pe 13 recenzii, indic\xc3\xa2nd "recenzii majoritar favorabile". _NEWLINE_IGN i-a acordat sezonului secund o not\xc4\x83 de 7.4 din 10, spun\xc3\xa2nd: "Poate sare calul cu dragostea ce i-o poart\xc4\x83 lui Pablo Escobar, dar nu pot blama serialul pentru avantajul celui mai bun actor \xc8\x99i personaj pe care \xc3\xael are \xe2\x80\x93 sau pentru c\xc4\x83utarea unui miez emo\xc8\x9bional \xc3\xaentr-un serial mai degrab\xc4\x83 cinic." Sezonul a primit recenzii majoritar favorabile \xc8\x99i din partea mass-mediei. Joshua Alston de la The A.V. Club a l\xc4\x83udat performan\xc8\x9ba lui Moura \xc8\x99i a spus, "Cu toate c\xc4\x83 serialul arat\xc4\x83 haosul pe care Escobar l-a creat, \xc3\xael arat\xc4\x83 \xc8\x99i ca pe un tip simpatic, mul\xc8\x9bumit\xc4\x83 \xc8\x99i jocului actoricesc al lui Moura."  Criticul Neil Genzlinger de la New York Times a spus, "Dl. Moura este indiscutabil de briliant \xc3\xaen centrul aten\xc8\x9biei." Jeff Jensen de la Entertainment Weekly a apreciat \xc8\x99i el sezonul spun\xc3\xa2nd, "\xc3\x8en timp ce primul sezon se \xc3\xaentinde pe 10 ani, sezonul secund arat\xc4\x83 ultimele zile \xc3\xaen libertate ale lui Escobar. Fiecare episod avanseaz\xc4\x83 f\xc4\x83r\xc4\x83 a se gr\xc4\x83bi, ar\xc4\x83t\xc3\xa2nd alian\xc8\x9bele \xc8\x99ubrede \xc8\x99i tacticile mi\xc8\x99ele folosite pentru a-l prinde pe Escobar." Criticul de televiziune Tim Goodman, de la The Hollywood Reporter a spus,  "Ce func\xc8\x9bioneaz\xc4\x83 la \xc3\xaenceputul sezonului secund este c\xc4\x83derea palpitant\xc4\x83 tot mai iminent\xc4\x83. Escobar simte c\xc4\x83 \xc3\xae\xc8\x99i pierde puterea, iar Moura \xc3\xae\xc8\x99i face jocul cum trebuie pentru a ar\xc4\x83ta \xc3\xaengrijor\xc4\x83rile \xc8\x99i sentimentele magnatului."\n_START_SECTION_\nSezonul 3\n_START_PARAGRAPH_\nPe Rotten Tomatoes, sezonul trei are un rating de 95%, bazat pe 22 de recenzii, cu un rating mediu de 7.46/10. Rezumatul site-ului citeaz\xc4\x83, "Narcos continu\xc4\x83 s\xc4\x83 evolueze odat\xc4\x83 cu sezonul al treilea, baz\xc3\xa2ndu-se pe \xc3\xaent\xc3\xa2mpl\xc4\x83rile istorice pentru a-i duce pe spectatori \xc3\xaentr-o c\xc4\x83l\xc4\x83torie captivant\xc4\x83 \xc8\x99i nelini\xc8\x99titoare \xc3\xaen tenebre." Pe Metacritic, sezonul trei are un scor de 78 din 100, bazat pe 9 recenzii, indic\xc3\xa2nd "recenzii majoritar favorabile".'